CELEX: 31989R2967
Language: el
Date: 1989-09-25 00:00:00
Title: Κανονισμός (ΕΟΚ) αριθ. 2967/89 του Συμβουλίου της 25ης Σεπτεμβρίου 1989 για τη συνέχιση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους

Avis juridique important

|

31989R2967

Κανονισμός (ΕΟΚ) αριθ. 2967/89 του Συμβουλίου της 25ης Σεπτεμβρίου 1989 για τη συνέχιση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους  

Επίσημη Εφημερίδα αριθ. L 281 της 30/09/1989 σ. 0114 - 0115

***** ΚΑΝΟΝΙΣΜΟΣ (ΕΟΚ) αριθ. 2967/89 ΤΟΥ ΣΥΜΒΟΥΛΙΟΥ  της 25ης Σεπτεμβρίου 1989  για τη συνέχιση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την πράξη προσχώρησης της Δανίας, της Ιρλανδίας και του Ηνωμένου Βασιλείου, και ιδιαίτερα το άρθρο 5 παράγραφος 2 του πρωτοκόλλου αριθ. 18 που είναι προσαρτημένο στη εν λόγω πράξη,  την πρόταση της Επιτροπής,  Εκτιμώντας:  ότι με τον κανονισμό (ΕΟΚ) αριθ. 3667/83 (1) επετράπη στο Ηνωμένο Βασίλειο να εισάγει ορισμένες ποσότητες βουτύρου Νέας Ζηλανδίας με ειδικούς όρους, για περίοδο πέντε ημερολογιακών ετών 1984-1988·  ότι το Συμβούλιο δεν μπόρεσε να καταλήξει εγκαίρως σε συμφωνία για ένα νέο καθεστώς εισαγωγής μεγαλύτερης διάρκειας· ότι, για να μη διακοπούν οι εισαγωγές, χορήγησε τελευταία, με τον κανονισμό (ΕΟΚ) αριθ. 2331/89 (2), προσωρινές άδειες για το διάστημα από 1ης Ιανουαρίου μέχρι 30 Σεπτεμβρίου 1989·  ότι θα πρέπει να συνεχισθεί το καθεστώς παρέκκλισης για να εξασφαλισθεί η συνέχεια των εισαγωγών από τη Νέα Ζηλανδία· ότι, με την παρούσα κατάσταση στην αγορά βουτύρου, η οποία χαρακτηρίζεται από σημαντικές βραχυπρόθεσμες αλλαγές, κρίνεται σκόπιμο να καθοριστούν οι ποσότητες βουτύρου Νέας Ζηλανδίας που μπορούν να εισάγονται με ειδικούς όρους για περίοδο τεσσάρων ετών·  ότι, λαμβανομένων υπόψη των μέτρων που θεσπίστηκαν με σκοπό τη μείωση της γαλακτοκομικής παραγωγής στην Κοινότητα, είναι αναγκαίο να μειωθεί η πρόσβαση στο βούτυρο Νέας Ζηλανδίας από το 1989 έως το 1992 και να καθορισθεί μια προοδευτική μείωση των ποσοτήτων που μπορούν να εισάγονται ετησίως· ότι οι ποσότητες που εισάγονται, στα πλαίσια της προσωρινής αδείας που προβλέπεται από τον κανονισμό (ΕΟΚ) αριθ. 3667/83, μεταξύ 1ης Ιανουαρίου και 30 Σεπτεμβρίου 1989 καταχωρούνται στην ποσότητα των 64 500 τόνων που καθορίστηκε για το 1989· ότι η ειδική εισφορά, που καθορίζεται στον παρόντα κανονισμό, θα πρέπει να εφαρμοσθεί στην εισαγόμενη, το 1989, ποσότητα βουτύρου·  ότι θα πρέπει να προβλεφθεί ότι, εάν η κατάσταση που επικρατεί στην αγορά βουτύρου απαιτήσει αλλαγές όσον αφορά τους όρους παρέμβασης, οι εν λόγω αλλαγές πρέπει να επηρεάσουν τις τιμές βουτύρου Νέας Ζηλανδίας που διατίθενται στο εμπόριο στην Κοινότητα·  ότι το πλέον κατάλληλο μέσο για να προστατευθεί το επίπεδο της τιμής αγοράς του κοινοτικού βουτύρου και για να παρασχεθεί δυνατότητα στη Νέα Ζηλανδία να προγραμματίσει τις εξαγωγές της προς το Ηνωμένο Βασίλειο είναι η είσπραξη ειδικής εισφοράς, η οποία παραμένει κατά κανόνα αμετάβλητη εφόσον δεν τροποποιείται το επίπεδο της τιμής παρέμβασης του βουτύρου κοινοτικής καταγωγής,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Επιτρέπεται στο Ηνωμένο Βασίλειο να εισάγει, με τους όρους που καθορίζονται στον παρόντα κανονισμό, ορισμένες ποσότητες βουτύρου από τη Νέα Ζηλανδία.  Άρθρο 2  1. Το παρόν καθεστώς εφαρμόζεται από την 1η Ιανουαρίου 1989 μέχρι τις 31 Δεκεμβρίου 1992.  Μπορούν να εισαχθούν οι ακόλουθες ποσότητες:  - 64 500 τόνοι το 1989,  - 61 340 τόνοι το 1990,  - 58 170 τόνοι το 1991,  - 55 000 τόνοι το 1992.  Ωστόσο η ποσότητα που καθορίστηκε για το 1989 μειώνεται κατά την ποσότητα που εισάγεται μεταξύ 1ης Ιανουαρίου και 30 Σεπτεμβρίου 1989 στα πλαίσια της προσωρινής άδειας που προβλέπεται από τον κανονισμό (ΕΟΚ) αριθ. 3667/83.  2. Το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να μειώσει προσωρινά τις ποσότητες που αναφέρονται στην παράγραφο 1, έτσι ώστε να αποφευχθούν σοβαρές διαταραχές στην αγορά βουτύρου στο Ηνωμένο Βασίλειο, ιδίως σε περίπτωση σημαντικής μείωσης της άμεσης κατανάλωσης βουτύρου.  3. Πριν από την 1η Οκτωβρίου 1992, το Συμβούλιο θα αποφασίσει με ομοφωνία, μετά από πρόταση της Επιτροπής συνοδευόμενη από έκθεση, σχετικά με τη διατήρηση του καθεστώτος παρέκκλισης από 1ης Ιανουαρίου 1993.  Άρθρο 3  1. Η ειδική εισφορά, που εφαρμόζεται για το βούτυρο Νέας Ζηλανδίας που εισάγεται δυνάμει του παρόντος κανονισμού, ανέρχεται σε 45,83 Ecu ανά 100 χιλιόγραμμα.  2. Ωστόσο, για την ποσότητα που εισάγεται μεταξύ 1ης Ιανουαρίου και 30 Σεπτεμβρίου 1989, στα πλαίσια της προσωρινής άδειας που προβλέπεται από τον κανονισμό (ΕΟΚ) αριθ. 3667/83, η ειδική εισφορά που αναφέρεται στο πρώτο εδάφιο εφαρμόζεται μόνον μετά από αίτηση του ενδιαφερομένου.  3. Το Συμβούλιο, μετά από πρόταση της Επιτροπής, θα προσαρμόσει, με ειδική πλειοψηφία, το ύψος της ειδικής εισφοράς σε συνάρτηση με τις τροποποιήσεις των όρων παρέμβασης για το βούτυρο στην Κοινότητα.  Άρθρο 4  Η υπαγωγή στο ειδικό καθεστώς εισαγωγής εξαρτάται από την προσκόμιση πιστοποιητικού που αναφέρει ότι το συγκεκριμένο βούτυρο:  - είναι καταγωγής Νέας Ζηλανδίας,  - είναι τουλάχιστον έξι εβδομάδων,  - έχει περιεκτικότητα, σε βάρος, λιπαρών ουσιών ίση ή μεγαλύτερη από 80 % και μικρότερη από 82 %,  - έχει παρασκευασθεί κατευθείαν από γάλα ή κρέμα γάλακτος.  Άρθρο 5  Το βούτυρο που εισάγεται στο Ηνωμένο Βασίλειο σύμφωνα με τον παρόντα κανονισμό δεν δύναται να αποτελέσει αντικείμενο ενδοκοινοτικών συναλλαγών ούτε να επανεξαχθεί σε τρίτες χώρες.  Άρθρο 6  Οι εισαγωγές βουτύρου Νέας Ζηλανδίας υπόκεινται στις διατάξεις που θεσπίζονται, στα πλαίσια του κανονισμού (ΕΟΚ) αριθ. 1677/85 (1), όπως τροποποιήθηκε τελευταία από τον κανονισμό (ΕΟΚ) αριθ. 1889/87 (2), όσον αφορά τις διακυμάνσεις των νομισμάτων ορισμένων κρατών μελών.  Άρθρο 7  Το Ηνωμένο Βασίλειο ανακοινώνει στην Επιτροπή όλες τις απαραίτητες πληροφορίες για την εφαρμογή του παρόντος κανονισμού και η Επιτροπή ενημερώνει σχετικά τα λοιπά κράτη μέλη.  Άρθρο 8  Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68 (3).  Άρθρο 9  Ο παρών κανονισμός αρχίζει να ισχύει την 1η Οκτωβρίου 1989.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 25 Σεπτεμβρίου 1989.  Για το Συμβούλιο  Ο Πρόεδρος  H. NALLET  (1) ΕΕ αριθ. L 366 της 28. 12. 1983, σ. 16.  (2) ΕΕ αριθ. L 220 της 29. 7. 1989, σ. 75.  (1) ΕΕ αριθ. L 164 της 24. 6. 1985, σ. 6.  (2) ΕΕ αριθ. L 182 της 3. 7. 1987, σ. 1.  (3) ΕΕ αριθ. L 148 της 28. 6. 1968, σ. 13.